Poštovani roditelji,

Socijalna samoposluga „Djelo ljubavi“ koja djeluje pri Gradskom društvu Crvenog križa Virovitica osnovana je u svibnju 2016. godine u svrhu pomoći sa trajnim namirnicama i higijenskim potrepštinama za najsiromašnije osobe koje žive na području grada Virovitice i općina Gradina, Lukač, Pitomača, Suhopolje i Špišić Bukovica.

Želja nam je pomoći održivosti Socijalne samoposluge ali u fokus staviti i stvaranje navike kod djece da primjećuju kako ljudi oko njih žive i da izdvajaju koju kunu od svog džeparca za one koji nemaju.

U ovom trenutku među nama postoje obitelji koje je ova epidemija ugrozila, ne samo zdravstveno nego i egzistencijalno. Ljudima koje poznajemo u jednom trenutku se život preokrenuo i stao. Ostali su bez posla i bore se da svojim obiteljima priušte ono nužno. Naša djeca i toga trebaju biti svjesna, trebaju biti svjesna borbe roditelja da osiguraju djeci dobar život. U njima se zbog toga mogu miješati različiti osjećaji, od tuge, ljutnje do straha zbog situacije u kojoj se svi nalazimo. Kroz satove razrednika pričamo s učenicima o empatiji - osjećaju za potrebe drugih, važnoj komponenti za dobar suživot. Jedna kineska poslovica kaže „Što čujem - zaboravim, što vidim – zapamtim, što učinim – to shvatim.“ Što dijete može shvatiti? Kroz razgovor roditelja s djetetom: „ Znaš li kako je nama, znaš li kako je drugome – što možemo učiniti?“ dijete će shvatiti kako kroz odvajanje 1-2 kn tjedno i odlaskom s roditeljem u trgovinu po namirnicu, koju je odlučio kupiti i pokloniti drugome, može nekoga usrećiti. Naučit će odvojiti od sebe, dati povremeno nekome drugome prioritet i podijeliti s njim ono što ima! Nije li to temelj svakog odnosa koji dijete učimo graditi? Kada razvijemo osjećaj za potrebe drugih i nasilja će biti manje.

Među nama ima onih kojima je financijski teško izdvojiti nekoliko kuna i donijeti u školu brašno, paštetu ili sapun. Zašto onda prikupljamo namirnice? Jer želimo pomoći našim prijateljima i nešto naučiti. Zato je važno naglasiti da artikl donosi onaj tko može, kome to nije teret za obiteljski budžet. Sigurni smo da svatko od nas pronalazi različite načine da bude od pomoći ljudima oko sebe i da tome poduči svoju djecu.

Vođeni mišlju da nitko od nas nema previše, ali puno nas ima dovoljno da izdvoji samo malo za one koji nemaju, svaki mjesec smo donosili po jedan artikl i punili košaru za ljude u potrebi. Do sada smo na taj način učili našu djecu cijeniti ono što imaju, učili smo ih da ne zaborave na one koji nemaju i stvarali smo im dobre uvjete da izrastu u još bolje ljude.

Nadam se da ćete i dalje podržati ovu našu inicijativu i zajedno sa svojom djecom sudjelovati, kada god možete, u našim mjesečnim akcijama. Razrednici/ce će vas u narednim mjesecima obavještavati u kojem razdoblju se prikupljaju namirnice.

Srdačno vas pozdravljam,

ravnatelj škole

**Namirnice koje prikupljamo**: gris, juha iz vrećice, mesni narezak, palenta, riža, riblje konzerve, trajno mlijeko, pašteta.